ปาฐกถาพิเศษ
“การบูรณาการระหว่างกายกับจิตวิญญาณ : วิทยาศาสตร์แห่งบูรณาการ”

ชัยวัฒน์ ถิระพันธุ์

ผมรู้สึกเป็นเกียรติอย่างยิ่งที่ได้มีโอกาสมาพูดในวันนี้  อย่างไรก็ตามขอเรียนว่า สิ่งที่ผมพูดเหล่านี้ไม่มีอะไรใหม่  เมื่อสองพันกว่าปีนักปราชญ์และศาสดาก็ได้กล่าวไว้แล้ว  เพียงแต่ผมจะเรียบเรียงและใช้ภาษาใหม่ให้สอดคล้องยุคสมัยของต้นศตวรรษที่ 21 เท่านั้น
แกรี่ ซูคอฟ(Gary Zukov) อดีตนักฟิสิกส์ที่หันมาสนใจค้นคว้าเรื่องจิตวิญญาณ กล่าวว่า 

สิ่งนี้เกี่ยวข้องกับการบูรณาการอย่างไร?  ผมอยากจะชวนตั้งคำถามว่า ทำไมเราต้องสนใจศึกษาค้นคว้าและฝึกฝนทักษะ “บูรณาการ” เราจะคิดและทำโดยไม่บูรณาการได้หรือไม่? หากเรายังตอบไม่ได้ว่าจะเรียนรู้และฝึกฝนทักษะ “บูรณาการ” ไปทำไม และตัวเราเองยังมองไม่เห็นความหมายและความสำคัญที่แท้จริง             การบูรณาการก็จะเป็นเพียงความรู้ที่ได้แต่พูดออกมาแต่ไม่สามารถนำไปปฏิบัติได้ 
ในระยะสิบปีที่ผ่านมา  ผมสังเกตเห็นว่าสังคมไทยมักจะมีกระแสความสนใจกับบางเรื่องเป็นพักๆเป็นเหมือนแฟชั่นและหายไปโดยที่ยังไม่สามารถเข้าใจสิ่งที่นำมาพูดกันอย่างแท้จริงได้  เช่น เรื่องการทำงานเชิงพหุภาคี การสร้างประชาคม การพัฒนาทุนทางสังคม แม้กระทั่งงานวิจัยเครือข่ายต่างๆ และผมเองก็เป็นห่วงว่า ความสนใจต่อเรื่องการบูรณาการก็อาจจะเป็นเช่นนั้นเหมือนกัน
ผมอยากจะแสดงความชื่นชมกับทรานส์ทีม และคิดว่าเป็นจุดเริ่มต้นที่ดีของความพยายามทำงานบูรณาการให้เป็นจริงเพราะเมื่อพลังจิตเริ่มพุ่งไปที่ใด ไม่ช้าก็เร็วพลังจิตนั้นจะทำสิ่งที่เราปรารถนาให้เป็นจริงออกมาได้ 
สำหรับผมเคล็ดลับแห่งการบูรณาการนั้นอยู่ที่กระบวนการพัฒนาศักยภาพภายในตัวตนของเรา   เป็นเรื่องพัฒนาจิตให้เป็น “มนุษย์ที่แท้”   เพราะมนุษย์นี่เองคือแหล่งกำเนิดของการบูรณาการ  เนื่องจากการบูรณาการเป็นระบบธรรมชาติ มนุษย์ก็เป็นส่วนหนึ่งของธรรมชาติ มนุษย์กับโลกไม่ได้แยกจากกัน
ในวันนี้ผมอยากจะนำเสนอประเด็นที่สำคัญ 3 ประเด็นที่สำคัญ คือ 
1)  ภาพความคิดเรื่องการบูรณาการ  
2)  ทักษะที่สำคัญของปัจเจกบุคคลในการปฏิบัติเชิงบูรณาการ  
3)  ความรู้และการเรียนรู้ขององค์กร หรือประชาคมในการบูรณาการ
ใน 2-3 ปีที่ผ่านมา ผมเป็นผู้สังเกตการณ์โครงการเชิงบูรณาการหลายโครงการอย่างใกล้ชิด ผมสังเกตเห็นภาพความคิดเรื่องการบูรณาการในหัวสมองของคนส่วนหนึ่งว่าเป็นภาพของ “การนำชิ้นส่วนต่างๆมากองรวมกันแล้วก็คิดว่าชิ้นส่วนที่กองรวมกันนี้จะกลายเป็นเครื่องจักรที่ทำงานได้”  ดุจเดียวกับการนำเอาหน่วยงานต่างๆมาประชุมร่วมกัน แล้วเรียกว่า “ทำงานอย่างบูรณาการ”  แท้จริงแล้วถึงแม้ชิ้นส่วนของเครื่องจักรนั้นจะครบทุกชิ้น แต่ชิ้นส่วนเหล่านั้นไม่ได้มีการจัดระบบความสัมพันธ์ระหว่างกันและกัน ไม่ได้เชื่อมโยงปฏิสัมพันธ์ให้เกิดคุณภาพใหม่ของการปฏิบัติ ชิ้นส่วนนั้นก็เปรียบเสมือนกองของเศษเครื่องจักรที่ไม่ทำงาน 
ความคิดที่สองเรื่องภาพการบูรณาการของคนอีกจำนวนหนึ่งเข้าใจว่า การบูรณาการจะเกิดขึ้น หลังจากนำชิ้นส่วนต่างๆมาประกอบกันเป็นเครื่องจักร ที่สามารถขับเคลื่อนให้ทำงานได้ ยกตัวอย่างเช่น การเอาส่วนต่างๆ เช่น เครื่องยนต์ ลูกล้อ พวงมาลัย ฯลฯ มาประกอบกันเป็นรถยนต์ นี่คือภาพของการบูรณาการแบบระบบกลไก หรือ การบูรณาการแบบไม่มีชิวิต (Non- Living System) เป็นภาพของระบบที่มีลักษณะจำกัด ปรับตนเองไม่ได้ เรียนรู้พัฒนาตนเองไม่ได้ แม้รถยนต์จะประกอบจนวิ่งได้แต่ก็เป็นการบูรณาการที่สถิตย์นิ่ง เป็นระบบที่ไม่มีชีวิต ไม่ปรับตัวให้สอดคล้องกับสังคมไทยและสังคมโลกที่มีการเคลื่อนไหวตลอดเวลา 


ภาพความคิดเรื่องการบูรณาการ 2 ภาพนี้มักเป็นภาพที่ติดอยู่ในสมองของมนุษย์ เพราะมนุษย์มักจะถูกฝึกอบรมและเรียนรู้ภายใต้กระบวนทัศน์แบบเก่า ซึ่งเป็นกระบวนทัศน์ของการมองปัญหาแบบแยกส่วน 
ดังนั้นแล้ว การบูรณาการแบบระบบที่มีชีวิตเป็นอย่างไร? 


หากเปรียบเทียบการบูรณาการเป็นระบบมีชีวิตที่มีวิวัฒนาการต่อเนื่องสัมพันธ์กับสิ่งแวดล้อมรอบตัวอย่างไม่มีวันหยุดนิ่ง ผมขอเปรียบเทียบตัวอย่างนี้กับ “การเจริญเติบโตของเมล็ดเงาะ” เมล็ดเล็กๆซึ่งย่อมไม่สามารถเติบโตเป็นไม้ยืนต้นด้วยตนเองได้เพียงลำพัง การเติบโตของต้นเงาะนั้นต้องมาจากสภาพแวดล้อมที่ดำรงอยู่ด้วย ต้องอาศัยปัจจัยอื่นๆมาประกอบเช่น ดิน น้ำ อากาศ แสงอาทิตย์ และแร่ธาตุอื่นๆ 
หากแต่เมล็ดนี้ให้สิ่งอันเป็นกุญแจที่สำคัญสำหรับกระบวนการเจริญเติบโต (Generate Growth)  คือ การเป็นพาหะ (Place) อันเป็นองค์รวมให้เกิดการบูรณาการการเจริญเติบโต เมื่อเมล็ดนี้เริ่มผลิดอก ออกผลและเติบโตเป็นต้นไม้ใหญ่  เมล็ดจึงเป็นผู้ที่จัดการ (Organize) ให้เกิดกระบวนการเจริญเติบโต (Generate Growth) เช่นเดียวกับระบบชีวิตที่มีวิวัฒนาการต่อเนื่อง เป็นเสมือนประตูแห่งอนาคตที่เจริญเติบโตสืบไป

การบูรณาการจึงเป็นเรื่องของการรู้ลึกซึ้งถึงสรรพสิ่งที่เป็นพลวัตร เป็นเรื่องของระบบชีวิตที่ไม่มีวันหยุดนิ่ง  สามารถเข้าใจระบบที่เป็นวิวัฒนาการ  โดยตัวเราคือผู้เชื่อมโยงสรรพสิ่งทั้งหลาย  ทั้งตัวเรา ธรรมชาติ และจักรวาล  เข้าด้วยกัน เราจึงต้องเรียนรู้ในการเดินทางเข้าสู่ภายในตัวตนของเรา 

ดังนั้น  กุญแจดอกแรก ที่จะนำไปสู่การบูรณาการที่แท้จริง คือ การตระหนักและมีสติต่อการคิดของตนเอง  โดยการสำรวจกระบวนทัศน์ ทัศนคติ และพฤติกรรมของเราที่เรียกรวมกันว่า Mental Model ของตนเองว่าเป็นกระบวนทัศน์แบบใด แบบองค์รวมหรือแบบแยกส่วน    ต้องตระหนักหรือรู้ตนเองว่าตนเองมีภาพของการบูรณาการในสมองว่าเป็นภาพแบบใด และต้องท่องไว้ในใจว่า ตัวเรานี่แหละคือประตูแห่งกระบวนการบูรณาการ 

กุญแจดอกที่สอง คือ การปฏิบัติ ปฏิบัติและปฏิบัติ เพื่อนำไปสู่การบรรลุถึงความสัมพันธ์ของกายกับจิตที่แท้จริง
 ผมได้มีโอกาสเข้าอบรมในคอร์ส Foundation for Leadership กับปีเตอร์ เซ็งเก  (Peter Senge)  ในเดือนพฤษภาคม 2547 ที่ผ่านมา ขณะที่เกริ่นนำการอบรม ปีเตอร์กล่าวว่า สิ่งสำคัญที่สุดของการเรียนรู้คือ การปฏิบัติ  ปฏิบัติ  และปฏิบัติ และผมเริ่มเข้าใจสิ่งที่ปีเตอร์พูดได้ดีมากขึ้น  จากการหยิบหนังสือเรื่องมูซาชิของมิยาโมโต มูซาชิ (Miyamoto Musashi) มาอ่านอีกครั้ง โดยในตอนหนึ่งของหนังสือ มูซาชิย้ำถึงการใช้ดาบสองมือว่าต้องฝึก ฝึกแล้วฝึกอีก  ฝึกนับเป็นพันๆครั้งแล้ววิญญาณของดาบจะปรากฎให้เห็น เช่นเดียวกับการศึกษาเรื่องบูรณาการถ้าจะให้อธิบายให้เกิดความลึกซึ้งนั้นเป็นเรื่องยาก แต่ต้องฝึก ฝึกแล้วฝึกอีกนับเป็นพันๆครั้ง แล้วความเข้าใจลึกซึ้งต่อวิญญาณแห่งบูรณาการนั้นจึงจะปรากฎออกมา 

ผมจึงคิดว่า  การฝึกจนกระทั่งเห็นวิญญาณของบางสิ่งบางอย่าง  เป็นสิ่งสำคัญมาก  ซึ่งเรื่องนี้อาจถือเป็นเรื่องธรรมดาสำหรับคนในอดีต  แต่กลายเป็นเรื่องใหม่สำหรับเราในโลกยุคอุตสาหกรรมและสารสนเทศ  


การเรียนรู้เรื่องศาสตร์แห่งการบูรณาการ จึงเป็นเรื่องของการเชื่อมโยงสรรพสิ่งต่างๆที่อยู่ในโลกให้เกิดพลังที่ดีโดยสัมพันธ์กับความรู้และทักษะของการพัฒนาพลังในตน เช่นเดียวกับบทความตอนหนึ่งจากหนังสือธรรมนูญชีวิตของท่านเจ้าคุณพระธรรมปิฏก โดยกล่าวถึง พลังทั้ง 4 ประการ อันได้แก่ ปัญญาพละ วิริยะพละ อนวัชชะพละ (กำลังสุจริต) และสังคหะพละ(กำลังของการสงเคราะห์ให้เป็นประโยชน์แก่เพื่อนมนุษย์) พลังที่ดีเหล่านี้ยังไม่ได้ถูกนำไปใช้เชื่อมโยงเข้ากับความรู้เรื่องของการบูรณาการ ดังนั้น การพัฒนาพลังในตนตามความหมายที่ท่านเจ้าคุณธรรมปิฏกได้กล่าวนี้  จึงหนีไม่พ้นเรื่องการพัฒนาการเรียนรู้อย่างลึกซึ้ง (Deeper Knowing)  โดยมีฐานอยู่บนคุณค่าที่เรายึดถือ เพราะท้ายที่สุดแล้ว ผลลัพธ์แห่งบูรณาการที่เราต้องการสร้าง คือ สังคมที่น่าอยู่ เป็นสุขและศานติ มีชีวิตที่สอดคล้องกับธรรมชาติ

ผมขอย้ำพลังบูรณาการแห่ง “ภายใน” กับ “ภายนอก” ที่ผมประทับใจมากๆจากประโยคต่อไปนี้จาก คำสัมภาษณ์ของ Mohini Panjabi  จาก Brahma Kumaris World Spiritual University หรือ กลุ่มราชาแห่งโยคะ ซึ่งเธอกล่าวว่า 
“อะไรที่อยู่ในหัวใจต้องนำสู่การปฏิบัติ
อะไรที่อยู่ในใจนั้นเป็นของคุณ
แต่สิ่งใดที่คุณนำไปปฏิบัตินั้นเป็นของโลก”

ประโยคดังกล่าวช่วยให้ผมรู้ว่า ความสามารถในการบูรณาการให้ความสำคัญต่อการพัฒนาศักยภาพการมองเห็น(Seeing) การมองแล้วเห็นทำให้เรามีความคิดที่ลุ่มลึกซึ่งจะช่วยให้เกิดความสามารถในการเปลี่ยนแปลงโลก การพัฒนาทักษะการเพ่งพินิจอย่างลึกซึ้งเข้าไปภายในตัวตนของเราเอง จึงส่งผลต่อการพัฒนาด้านอื่นๆ ของตัวเราด้วย  
เหตุใดเราจึงให้ความสำคัญต่อการมองเห็น?  เพราะเนื่องจากว่า คนจำนวนไม่น้อยที่มักอ้างว่าทำอะไรผิดเพราะมองไม่เห็น  เพราะหลายสิ่งหลายอย่างบดบังดวงตาของพวกเขา
Goethe  นักประพันธ์ที่มีชื่อเสียงจากประเทศเยอรมัน  ย้ำเรื่องการมองอย่างบูรณาการ ดังนี้
“Man knows himself only the extent that he knows the world;

he becomes aware of himself only within the world,

and aware of the world only within himself.

Every object, well contemplated, opens up a new organ within us”

ผมขอหรือแปลอย่างง่ายๆ ว่า 

“มนุษย์รู้จักตนเองเท่าที่เขารู้จักโลก
เขาตระหนักต่อตนเองเมื่อเขาอยู่บนโลกนี้
และเขาก็ตระหนักว่าโลกก็อยู่ในตัวของเขา
เมื่อเขาพินิจพิจารณาอย่างลึกซึ้งต่อวัตถุใด
สิ่งนั้นจะสร้างอวัยวะใหม่ขึ้นมาภายในตัวเรา”


ท่านเชื่อหรือไม่ว่าถ้าเราพินิจพิจารณาสิ่งใดนานๆ  จะมีอวัยวะใหม่บางอย่างเกิดขึ้นในการรับรู้ของเรา 


การฝึกฝนการมองให้เห็นจึงถือเป็นเรื่องสำคัญ  ฟรานซิสโก บาเลร่า (Francisco Varela) ผู้เชี่ยวชาญด้านประสาทวิทยาชาวชิลี กล่าวถึง ความพยายามในการฝึกฝนเรื่องการมอง(Seeing)  เขายกตัวอย่างที่นักวิจัยได้ทำการทดลองกับลูกแมวที่เกิดใหม่สองตัว  ตัวหนึ่งถูกปล่อยให้คลานบนพื้น 2-3 วัน ต่อมาลูกแมวตัวนี้สามารถเปิดตาได้ก็จะมองเห็น  แต่ลูกแมวอีกตัวหนึ่งถูกผูกแขวนไว้โดยไม่ให้ขาแตะกับพื้น ลูกแมวตัวนี้ไม่ได้เดินในสามวันแรกจึงตาบอดตลอดชีวิต 
ดังนั้นจึงมีคำกล่าวว่า “Seeing is movement”  “การเห็น คือ การเคลื่อนไหว”  ซึ่งผมคิดว่าจริง  เพราะหากผมเปลี่ยนมุมมองไปเรื่อย ๆ เดินไปเดินมา เดินอยู่ข้างบนบ้างข้างล่างบ้าง ผมก็จะเห็นมุมมองต่างๆ อย่างที่ผมไม่เคยนึกมาก่อน การเปลี่ยนมิติการมองของเราจึงเป็นเรื่องสำคัญที่ถูกมองข้าม 

แต่อย่างไรก็ตาม  การมองที่เป็นการเคลื่อนไหวที่สำคัญอีกเรื่องหนึ่งก็คือ  การมองที่ทะลุออกจากกำแพงเดิมๆ ของเรา เพราะเรามักจะไม่รู้ตัวว่าเราอยู่ในกำแพงบางอย่าง เราอยู่ในขอบเขต อยู่ในคุกของความคิดที่สกัดกั้นการมองของเราเอง 

ในยุคโลกาภิวัตน์การข้ามพรมแดนเป็นไปอย่างรวดเร็ว มนุษย์สามารถเคลื่อนไหวไปมาได้ทั้งโลก  สินค้าวัตถุต่างๆข้ามพรมแดนได้ แต่พรมแดนที่มนุษย์ข้ามไม่ได้ คือ การข้ามพรมแดนการมองของตนเอง  การฝึกการมองให้เห็นจึงเป็นเรื่องสำคัญมาก เพราะหากเราฝึกจนกระทั่งภายในของเราพร้อม จิตวิญญาณของสิ่งนั้นจะปรากฎให้เห็น เช่นเดียวกันกับ ประโยคที่ว่า “ดาบคือเรา เราคือดาบ ดาบอยู่ในเรา ดาบอยู่ในใจ”  

สำหรับผม วิทยาศาสตร์แห่งการบูรณาการ มี 2 ส่วนที่สำคัญ ส่วนหนึ่ง คือ วิทยาศาสตร์ใหม่อีกส่วนหนึ่งคือปรัชญาหรือหลักธรรม ซึ่งการฝึกฝนทักษะนี้ ในหนังสือชัมบาลา(Shambhala) หน้า 106 กล่าวว่า 
“การท้าทายที่แท้จริงก็คือ  การอยู่เหนือการแบ่งแยกทั้งปวง  มีความเป็นไปได้ที่จะประสานพลังซึ่งอยู่เหนือการแบ่งแยก อยู่เหนือความก้าวร้าว เป็นพลังซึ่งไม่ส่งเสริมหรือต่อต้านตัวคุณ นั่นคือ “พลังแห่งดราละ”  ดราละไม่ใช่เทพหรือเจตภูติ แต่โดยพื้นฐานแล้วคือการเชื่อมโยงปรีชาญาณของคุณ เข้ากับพลังของสรรพสิ่งดังที่เป็นอยู่ ถ้าคุณสามารถเชื่อมโยงทั้งสองสิ่งเข้าด้วยกันได้  คุณอาจพบอำนาจวิเศษในทุกๆ สิ่ง” 

ปัญหาจึงอยู่ที่ว่า อะไรคือสิ่งที่เชื่อมโยงคุณกับสิ่งนั้นได้   สำหรับผมพบว่าไม่มีอะไรใหม่เลยในหนังสือชัมบาลา มันเป็นความรู้ที่สอนกันนับเป็นหลายพันปี แต่สิ่งที่ขาด คือ การปฏิบัติที่เราไม่สามารถปฏิบัติได้ดังเช่นในหนังสือ 
เมื่อกล่าวถึงการฝึกทักษะของปัจเจกบุคคลในการปฏิบัติเชิงบูรณาการ ผมใคร่ขอเพิ่มว่า นอกจากทักษะการมองอย่างลึกซึ้งที่เป็นการมองด้วยสมองข้างขวาหรือมองด้วยใจนั้น ไม่สามารถแยกออกได้จากทักษะการฟังอย่างลึกซึ้ง
ผู้ที่มีความสามารถขั้นสูงในการบูรณาการ คือ ผู้ที่มีความสามารถในการฟังมากกว่าคนธรรมดา คือ ความสามารถในการฟังเสียงภายในของตน (Inner Call)  ฟังเสียงจักรวาล และฟังเสียงจากโลกที่ไหลผ่านตนเองออกมา สู่ความสามารถในการปฏิบัติที่สอดคล้องกับหลักธรรมชาติ เป็นหนึ่งเดียวกับธรรมชาติ เป็นหนึ่งเดียวกับเต๋า

สิ่งต่างๆ เหล่านี้ท่านเชื่อหรือไม่ว่ามีจริง?  สิ่งที่ผมคิดว่าสำคัญมากสำหรับในบางครั้ง นักวิชาการส่วนใหญ่มักจะมองข้ามการฝึกทักษะการมองด้านหนึ่งที่มักจะมีในสายศิลปวัฒนธรรม  คือ  การฝึกทักษะการมองและฟังด้วยหัวใจ  เพราะเรามักมองด้วยสมองข้างซ้ายจนมองข้ามการมองด้วยสมองข้างขวา

เพราะฉะนั้น สิ่งแรกที่สำคัญที่สุดในการบูรณาการ คือ การใช้ศักยภาพกายของเราทั้งหมด ทั้งสมอง   ข้างซ้าย สมองข้างขวา และผัสสะทั้งหมดที่รวมถึงผัสสะที่ 6 (the sixth sense) เราจึงจะรับรู้สิ่งใหม่ๆได้

ถึงแม้ปัจเจกบุคคลจะสามารถบูรณาการบางสิ่งบางอย่างได้  แต่สำหรับปัญหาบางอย่างที่มีความยิ่งใหญ่และสลับซับซ้อน ไม่สามารถทำให้สำเร็จได้โดยคนคนเดียว ก็ต้องการการทำงานที่มีผู้คนร่วมมือกันในระดับ  องค์กรและระดับประชาคม ดังนั้นนอกจากการพัฒนาทักษะการบูรณาการในระดับปัจเจกบุคคลแล้ว ทักษะการบูรณการระดับองค์กรหรือประชาคมหรือระดับกลุ่ม (Collective) จึงเป็นอีกความสามารถส่วนหนึ่งที่มีความจำเป็น
ผมจึงอยากนำหลักการของศาสตร์แห่งการจัดการการเปลี่ยนแปลงจากหนังสือเรื่อง The Fifth Discipline ของ Peter Senge มาเป็นตัวอย่างของการบูรณาการ 5 วิชาที่สำคัญซึ่งต้องฝึกฝนร่วมกันทั้งระดับปัจเจกบุคคล และระดับองค์กรโดยขอเปรียบเทียบศักยภาพในการเรียนรู้ที่สำคัญๆ เสมือนเก้าอี้สามขา คือ

1) ความสามารถในการสร้างแรงบันดาลใจ (Aspiration)  ในความหมายของผม คือ สัมมาทิฐิ เพราะหากไม่มีสัมมาทิฐิแล้ว เราจะไม่มีพลังฟันฝ่าอุปสรรค   เราจะมีความสามารถสร้างแรงบันดาลใจร่วมกันได้ จะต้องเรียนและฝึกฝนวิชาสำคัญอีก 2 วิชา คือ การสร้างวิสัยทัศน์ร่วมกัน(Shared Vision) และการพัฒนาตัวตนไปสู่ความเป็นมนุษย์ที่แท้ (Personal Mastery)  

2) มีทักษะการสนทนาอย่างครุ่นคิด (Reflective) และการสนทนาอย่างออกดอกออกผล (Generative Conversation) อันจะเกี่ยวข้องกับวิชาภาวนาสนทนา (Dialogue) และวิชาที่ตระหนักต่อภาพจำลองความคิดที่อยู่ภายในห้วงสมองของเรา (Mental Model)  

3) มีความเข้าใจระบบที่ซับซ้อน  (Understanding Complex System) โดยการจะเข้าใจโลกที่ซับซ้อนได้  ต้องเรียนรู้วิชาวิธีคิดกระบวนระบบ (System Thinking) ซึ่งสำหรับผมเป็นวิชาที่มีหลักคิดเดียวกันกับอิทัปปจยตาและปฏิจจสมุปบาท 
หากนำความสามารถทั้ง 3 ด้านนี้มาพิจารณาในทางพุทธศาสนา ผมมองว่าแรงบันดาลใจ (Aspiration) คือ สัมมาทิฐิ  การสนทนาอย่างครุ่นคิด (Reflective) และการสนทนาอย่างออกดอกออกผล (Generative Conversation) คือ  โยนิโสมนสิการ  และความเข้าใจโลกที่ซับซ้อน  (Understanding Complex System) คือ   อิทัปปจยตาและปฏิจจสมุปบาท ซึ่งมีความสอดคล้องกันอย่างไม่น่าเชื่อ โดยวิชาทั้งหมดที่กล่าวมานี้เราควรฝึกร่วมกับผู้อื่นอย่างจริงจังเพราะความรู้ในการบูรณาการสังคมไม่สามารถเกิดขึ้นได้จากคนเพียงคนเดียว 
สิ่งที่น่าสนใจในระยะ 10 ปีหลังจากที่ปีเตอร์ เซ็งเก (Peter Senge) เขียนเรื่อง  The Fifth Discipline   ได้เกิดกลุ่มที่กำลังวิจัยความรู้ใหม่ขึ้นอีกกลุ่มหนึ่ง คือ The Sixth Discipline โดยวิชานี้เรียกว่า presencing  ในความหมายของ pre ที่แปลว่า “ก่อนหน้า”  sencing เป็นคำสมาสของคำ 2 คำคือ sense ที่แปลว่าญาณ และ cing คือ การเรียนรู้จากอนาคตที่กำลังจะเกิดขึ้น  อันเป็นผลจากโลกปัจจุบันที่มีการเปลี่ยนแปลงอย่างรวดเร็ว การเรียนรู้ในสิ่งที่ยังมาไม่ถึงจึงเป็นเรื่องที่สำคัญมากในอนาคต ดังนั้นเราจึงต้องนำสิ่งที่กำลังจะเกิดขึ้นในอนาคตมาสู่ปัจจุบัน และเตรียมการเพื่อรับมือกับสิ่งนั้น 
ท่านติช นัท ฮันท์  เคยกล่าวถึงวินาทีหรือนาทีของปัจจุบันกาลที่อดีต ปัจจุบัน และอนาคตรวมกันเป็นหนึ่งเดียว  ดังคำกล่าวว่า “อดีต ปัจจุบัน และอนาคตบนปลายเส้นผม” จากหนังสือ “ดวงตะวันดวงใจฉัน” ดังนั้นการจะสามารถพัฒนาความรู้ที่เป็นความรู้เชิง presencing ได้ มีเพียงวิธีเดียวที่ทำได้ คือ การฝึกให้บ่อยเท่านั้นเอง  

Nefiodof นักคิดชาวเยอรมัน กล่าวถึง เรื่องของคลื่นยาว Kondratief ว่าทุกๆ 50 ปี จะมีการเปลี่ยนแปลงเกิดขึ้นเสมอ  ขณะนี้เทคโนโลยีสำคัญที่เรากำลังใช้ คือ เทคโนโลยีทางด้านการสื่อสาร(Communication Technology) และเทคโนโลยีสารสนเทศข้อมูลข่าวสาร (Information Technology) อยู่ในคลื่นลูกที่ห้า แต่ในอนาคตอีก 10 ปีข้างหน้า เทคโนโลยี  “จิตวิทยาสังคม” (Phycho-Social) จะแทนที่เข้ามา เป็นเทคโนโลยีใหม่ เนื่องจากในโลกแห่งอนาคตการพัฒนาเทคโนโลยีจะรุดหน้าไปเรื่อยๆจนไม่สามารถมีใครหยุดยั้งได้ คุณภาพของการเป็นมนุษย์ ในความหมายของมนุษย์ที่สามารถทำงานร่วมกันได้อย่างบูรณาการเพื่อให้ประสบผลสำเร็จจะเป็นสิ่งชี้ขาดของสังคมยุคหลังทันสมัย

สุดท้ายนี้ผมจึงขอกล่าวว่า สิ่งที่ทรานส์ทีมกำลังศึกษาและทดลองเรียนรู้ประสานไปกับการปฏิบัตินั้นเป็นทิศทางที่สมควรก้าวต่อไป แม้ว่าจะไม่ราบรื่นก็ตามเพราะมันเป็นทิศทางที่สอดคล้องกับวิถีของโลกในอนาคตเป็นอย่างยิ่ง.

“จิตที่เป็นพลังบวกและมีเป้าหมาย


มันเป็นแก่นแห่งความดำรงอยู่ของท่าน…


เมื่อพลังแห่งจิตถูกรับรู้และยอมรับร่วมกันว่ามีคุณค่า


พลังนี้เริ่มปลุกชีวิตแห่งบุคลิกภาพของท่าน


และเมื่อบุคลิกภาพของท่านรับใช้พลังแห่งจิตเมื่อใด


นั่นแหละคืออำนาจที่แท้จริง”

อนาคตที่เราปรารถนา

